Forslag til RÅDETS AFGØRELSE om ændring af afgørelse 2000/24/EF for at tage højde for udvidelsen af Den Europæiske Union og EU's nye naboskabspolitik for det bredere Europa

(forelagt af Kommissionen)

BEGRUNDELSE

Dette forslag drejer sig om en revision for resten af mandatperioden af Fællesskabets budgetgaranti til Den Europæiske Investeringsbank for lån, som den yder af egne midler i forskellige tredjelande. Ændringerne foreslås efter den midtvejsevaluering, der blev gennemført i overensstemmelse med artikel 1 i Rådets afgørelse 2000/24/EF [1], som ændret.

[1] EFT L 9 af 13.1.2000, s. 24.

Det nuværende samlede låneloft beløber sig til 19 460 mio. EUR, som fordeler sig således:

- Central- og Østeuropa (CEEC) [2] // 9 280 mio. EUR

[2] Inklusive det vestlige Balkan (Albanien, Bosnien-Hercegovina, Kroatien, Serbien og Montenegro, Den Tidligere Jugoslaviske Republik Makedonien).

- Middelhavslande (MED) // 6 425 mio. EUR

- Latinamerika og Asien (ALA) // 2 480 mio. EUR

- Den Sydafrikanske Republik (RSA) // 825 mio. EUR

- Særligt handlingsprogram vedrørende toldunionen EF/Tyrkiet (særligt handlingsprogram for Tyrkiet) // 450 mio. EUR

Derudover har fællesskabsgarantien til dækning af den særlige jordskælvsfacilitet til fordel for Tyrkiet i henhold til afgørelse 1999/786/EF [3] (TERRA) form af en udvidelse af generalgarantien under afgørelse 2000/24/EF. Låneloftet for TERRA beløber sig til 600 mio. EUR. Det samlede nuværende låneloft beløber sig derfor til 20 060 mio. EUR.

[3] EFT L 308 af 3.12.1999, s. 35.

Den forventede udnyttelse af de forskellige regionale bevillinger gennem den resterende mandatperiode, som følger af "Corporate Operational Plan" (COP), der blev godkendt af EIB's bestyrelse i december 2002, tyder på en samlet garanteret långivning, der ligger en smule over det samlede låneloft under mandatet. Under hensyntagen til dels disse skøn og dels udviklingen i prioriteterne i Fællesskabets eksterne politik foreslår Kommissionen følgende ændringer:

1. En ny geografisk fordeling af långivningen under det nuværende mandat inden for det nuværende låneloft på 19 460 mio. EUR [4]

[4] Eksklusive TERRA (600 mio. EUR).

Konkret foreslås det:

- at omlægge den nuværende långivning til de central- og østeuropæiske lande til at omfatte Bulgarien, Rumænien, Tyrkiet og det vestlige Balkan [5] (en ny bevilling til de sydøstlige nabolande) i overensstemmelse med aftalen i København om at finansiere førtiltrædelsesstøtten til Tyrkiet for 2004 over budgetposten "førtiltrædelsesstrategi" i de finansielle overslag. Et beløb på 2 085 mio. EUR vil blive overført til denne nye bevilling fra Middelhavsbevillingen. Dette beløb svarer til Tyrkiets andel i MED-mandatet frem til udgangen af 2002. Loftet for denne nye bevilling beløber sig til 9 185 mio. EUR

[5] Albanien, Bosnien-Hercegovina, Kroatien, Serbien og Montenegro, Den Tidligere Jugoslaviske Republik Makedonien.

- at omlægge den nye lånebevilling til MED med henblik på at tage højde for den forventede långivning under FEMIP efter Det Europæiske Råd i Barcelona i marts 2002 og i overensstemmelse med initiativet om "Det bredere europæiske naboskab" [6]. Efter overførslen af bevillingen til Tyrkiet vil det reviderede låneloft til MED beløbe sig til 6 520 mio. EUR.

[6] "Det bredere europæiske naboskab: en ny ramme for forbindelserne med vores naboer i øst og syd", meddelelse fra Kommissionen til Rådet og Europa-Parlamentet KOM(2003) 104.

2. En begrænset geografisk udvidelse af mandatet til at omfatte Rusland og de vestlige nye uafhængige stater (de vestlige NIS-lande)

Kommissionens meddelelse om "Det bredere europæiske naboskab" opererer med en gradvis og målrettet udvidelse af EIB's generallånemandat til at omfatte Rusland, Ukraine, Moldova (og i sidste ende Belarus) i nært samarbejde med EBGU og andre relevante internationale finansieringsinstitutioner. En udvidelse af EIB's aktiviteter vil have til formål at belønne den reformindsats, som de nye nabolande har iværksat. Udvidelsen vil afspejle regionens store politiske betydning for EU samt behovet for de øgede investeringer i infrastruktur, som EIB-projekter vil kunne give anledning til. For Ruslands vedkommende vil långivningen desuden være baseret på de erfaringer, der er gjort under det nuværende lånemandat via de lån, der er ydet til støtte for miljøprojekter i området langs Ruslands Østersøkyst. EIB-långivningen vil blive aktiveret for et land ad gangen og være betinget af, at der gøres en passende reformindsats i de pågældende lande, som dette påvises gennem tilslutning til handlingsplaner, der er aftalt i fællesskab. Dog vil udvidelsen for Ruslands vedkommende gælde for projekter, hvortil der på nuværende tidspunkt kan ydes lån i henhold til Rådets afgørelse 2001/777/EF [7], så snart låneloftet på 100 mio. EUR under afgørelsen er nået.

[7] EFT L 292 af 9.11.2001, s. 41.

På grund af den tid, der er nødvendig for gennemførelsen, er det kun realistisk at operere med et mindre beløb for perioden frem til 2006. Den første lånebevilling vil beløbe sig til i alt 300 mio. EUR for de implicerede lande.

De 300 mio. EUR, der påtænkes bevilget til denne nye gruppe af lande, vil ligge ud over det samlede låneloft, der er fastsat ved Rådets afgørelse 2000/24/EF for det nuværende sæt af regioner. Men bevillingen bør være underlagt de samme regler som det generelle mandat og falde ind under den blankogarantidækning på 65 %, der gælder for det samlede mandat.

Foreslåede reviderede lånelofter

(mio. EUR)

>TABELPOSITION>

3. En revideret definition af de politiske risici

Siden vedtagelsen af Rådets afgørelse 2000/24/EF i 1999 har EIB's erfaringer vist, at den øgede långivning som led i private/offentlige partnerskaber (eller tilsvarende projekter) nødvendiggør en udvidelse af definitionen af de politiske risici, så den omfatter tilfælde, der drejer sig om kontraktbrud i forbindelse med visse kontrakter (f.eks. koncessions- eller off-take-aftaler) begået af værtsregeringen (eller de lokale offentlige myndigheder) og efterfølgende manglende håndhævelse af en voldgiftskendelse eller tilsvarende imod værtsregeringen. Det foreslås derfor at udvide den politiske risikodækning til at omfatte kontraktbrud i kombination med manglende mulighed for at gå rettens vej.

2003/0232 (CNS)

Forslag til RÅDETS AFGØRELSE om ændring af afgørelse 2000/24/EF for at tage højde for udvidelsen af Den Europæiske Union og EU's nye naboskabspolitik for det bredere Europa

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [8],

[8] EFT C , , s. .

under henvisning til udtalelse fra Europa-Parlamentet [9], og

[9] EFT C , , s. .

ud fra følgende betragtninger:

(1) Tiltrædelsestraktaterne, der blev undertegnet den 16. april 2003, skal efter planen træde i kraft den 1. maj 2004.

(2) Den rapport [10], Kommissionen har udarbejdet i overensstemmelse med artikel 1, stk. 1, tredje afsnit, i Rådets afgørelse 2000/24/EF af 22. december 1999 om en fællesskabsgaranti til Den Europæiske Investeringsbank mod tab i forbindelse med lån til projekter uden for Fællesskabet (Central- og Østeuropa, Middelhavslandene, Latinamerika og Asien samt Den Sydafrikanske Republik) [11], konkluderer, at der er behov for visse ændringer i afgørelsen, især i lyset af udvidelsen af Den Europæiske Union.

[10] KOM(2003) [...].

[11] EFT L 9 af 13.1.2000, s. 24. Afgørelsen er senest ændret ved afgørelse 2001/778/EF (EFT L 292 af 9.11.2001, s. 43).

(3) Det Europæiske Råd i København den 12. og 13. december 2002 konkluderede, at førtiltrædelsesstøtten til Tyrkiet fra og med 2004 vil blive finansieret over budgetposten "førtiltrædelsesudgifter".

(4) Der bør planlægges en betinget udvidelse af Den Europæiske Investeringsbanks (EIB) generallånemandat til at omfatte Rusland og de vestlige nye uafhængige stater (de vestlige NIS-lande) for at støtte den politik, der er baseret på Kommissionens meddelelse "Det bredere europæiske naboskab: en ny ramme for forbindelserne med vores naboer i øst og syd" [12].

[12] KOM(2003) 104.

(5) EIB's långivning i henhold til Rådets afgørelse 2001/777/EF af 6. november 2001 om en fællesskabsgaranti til Den Europæiske Investeringsbank mod tab i forbindelse med en særlig långivningsaktion til fordel for udvalgte miljøprojekter i området langs Ruslands Østersøkyst som led i den nordlige dimension [13] er ved at nærme sig låneloftet.

[13] EFT L 292 af 9.11.2001, s. 41.

(6) Siden vedtagelsen af afgørelse 2000/24/EF har EIB's erfaringer med den skiftende praksis i henseende til investeringsgarantier vist, at der er behov for at tage omfanget af de politiske risici, der er dækket under fællesskabsgarantien, op til fornyet overvejelse.

(7) Under risikodelingsordningen bør budgetgarantien ud over politiske risici i form af manglende overførsel af valuta, ekspropriation, krig og civile uroligheder også dække risici affødt af manglende mulighed for at gå rettens vej ved kontraktbrud i forbindelse med visse kontrakter begået af tredjelandets regering eller andre myndigheder.

(8) De finansielle overslag for 2000-2006 i henhold til den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [14] omfatter et loft for lånegarantireserven i Fællesskabets budget på 200 mio. EUR pr. år.

[14] EFT C 172 af 18.6.1999, s. 1.

(9) Afgørelse 2000/24/EF bør derfor ændres i overensstemmelse hermed.

(10) Traktaten indeholder ikke anden hjemmel for vedtagelsen af denne afgørelse end artikel 308 -

TRUFFET FØLGENDE AFGØRELSE:

Artikel 1

Afgørelse 2000/24/EF ændres således:

1. Artikel 1 ændres således:

(a) stk. 1 ændres således:

(i) første afsnit affattes således:

"Fællesskabet yder Den Europæiske Investeringsbank (EIB) en generalgaranti til dækning af alle udeblevne, men forfaldne afdrag på lån, som den i overensstemmelse med sine sædvanlige kriterier og til støtte for de relevante mål for Fællesskabets eksterne politikker har ydet til investeringsprojekter i de sydøstlige nabolande, Middelhavslandene, Latinamerika og Asien, Den Sydafrikanske Republik samt Rusland og de vestlige nye uafhængige stater (de vestlige NIS-lande)."

(ii) andet afsnit, andet punktum, affattes således:

"Det samlede låneloft beløber sig til 19 760 mio. EUR fordelt således:

- sydøstlige nabolande:

9 185 mio. EUR

- Middelhavslande:

6 520 mio. EUR

- Latinamerika og Asien:

2 480 mio. EUR

- Den Sydafrikanske Republik:

825 mio. EUR

- særligt handlingsprogram til støtte for konsolideringen og intensiveringen af toldunionen EF-Tyrkiet:

450 mio. EUR

- Rusland og de vestlige nye uafhængige stater (de vestlige NIS-lande):

300 mio. EUR

og skal være udnyttet senest den 31. januar 2007. Der tages højde for allerede undertegnede lån i form af et fradrag i de regionale lånelofter. Den reelle mulighed for at udnytte låneloftet for Rusland og de vestlige nye uafhængige stater (de vestlige NIS-lande) er dog betinget af, at landene opfylder særlige betingelser, der er fastsat af Kommissionen i overensstemmelse med Kommissionens meddelelse "Det bredere europæiske naboskab: en ny ramme for forbindelserne med vores naboer i øst og syd". Kommissionen giver bemyndigelse til frigivelse af låneloftet for Rusland og de vestlige nye uafhængige stater for et land ad gangen. For Ruslands vedkommende vil projekter, der opfylder kriterierne i artikel 2, stk. 3, i Rådets afgørelse 2001/777/EF, dog være låneberettigede, så snart låneloftet på 100 mio. EUR under afgørelsen er nået".

(b) stk. 2 ændres således:

(i) første led affattes således:

"- sydøstlige nabolande: Albanien, Bosnien-Hercegovina, Bulgarien, Kroatien, Den Tidligere Jugoslaviske Republik Makedonien, Rumænien, Serbien og Montenegro og Tyrkiet"

(ii) i andet led udgår ordene "Cypern", "Malta" og "Tyrkiet"

(iii) følgende led indsættes:

"- Rusland og de vestlige nye uafhængige stater (de vestlige NIS-lande): Belarus, Moldova, Rusland og Ukraine".

2. I artikel 2 indsættes følgende afsnit:

"Kommissionen aflægger rapport om anvendelsen af denne afgørelse senest den 31. juli 2006."

Artikel 2

Denne afgørelse får virkning fra den 1. maj 2004.

Udfærdiget i Bruxelles, den .

På Rådets vegne

Formand

>TABELPOSITION>